## El Consell aposta per la col·laboració i participació ciutadana per a impulsar innovacions enfront de reptes socials i mediambientals

*** El director general d’Innovació, Juan José Cortés, obri la primera Trobada Nacional de Laboratoris Ciutadans, que té lloc a Alacant
* La Conselleria d’Innovació proporciona suport a l’activitat de Cilab Alacant a través d’un conveni, en el marc del programa Territoris Innovadors**

El director general d’Innovació, Juan José Cortés, ha destacat l’aposta del Consell pels laboratoris ciutadans com a instrument per a impulsar el desenrotllament de solucions creatives i innovadores amb impacte social. Una labor que, segons ha subratllat, es materialitza de manera col·laborativa, a través de la participació de la ciutadania i el teixit associatiu, les empreses, la comunitat científica i la mateixa Administració local.

Cortés, que ha inaugurat a Alacant la Trobada Nacional de Laboratoris Ciutadans, ha afirmat que el compromís de la Generalitat per esta figura es plasma en Cilab Alacant, una iniciativa conjunta entre l’Agència de Desenrotllament Local i la Conselleria d’Innovació, Indústria, Comerç i Turisme, que dirigix Nuria Montes.

El laboratori ciutadà d’Alacant compta, de fet, amb finançament de la Generalitat a través del programa Territoris Innovadors, que ha permés que identifique reptes socials i mediambientals i plantejar, a més, solucions creatives per a fer-los front.

“El Cilab no és només innovador en la seua metodologia participativa, sinó que constituïx un exemple del que és possible aconseguir a través de la col·laboració publicoprivada quan les administracions públiques som capaces de generar un marc propici”, ha afirmat el director general, que ha valorat algunes de les iniciatives que ha impulsat el centre.

En concret, s’ha referit al desenrotllament d’un lot digital per a l’adquisició de competències genèriques amb la finalitat de millorar l’accés i el manteniment de l’ocupació o a la posada en marxa en Atalayas Ciudad Empresarial d’un sistema de gestió circular de roba i calcer de treball al final de la seua vida útil.

Cortés ha destacat, a més, la col·laboració que, des que es va constituir, ha vinculat el Cilab amb altres laboratoris urbans, com el de Granada o el de Cornellà, a Barcelona, i que ha suposat el germen d’esta trobada nacional, que reunix una quinzena d’organitzacions procedents de tota Espanya.

A través d’esta cita, d’índole tècnica, es pretén compartir les experiències i bones pràctiques que s’estan desenrotllant en altres centres, difondre els treballs que es promouen des de la ciutat d’Alacant, així com fomentar la col·laboració entre professionals.

Per a fer-ho s’han programat diverses taules de treball que comptaran també amb representació internacional. En concret, s’exposaran experiències de mobilitat urbana de Göteborg i Milà, així com un projecte impulsat per les universitats franceses per a reduir la mortalitat d’aus associada als parcs eòlics.

Fecha: 27/09/2024